[pic] | EUROOPA KOMISJON |

Brüssel 3.6.2010

KOM(2010)288 lõplik

KOMISJONI ARUANNE EUROOPA PARLAMENDILE JA NÕUKOGULE

Aomeni erihalduspiirkond: 2009. aasta aruanne

KOMISJONI ARUANNE EUROOPA PARLAMENDILE JA NÕUKOGULE

Aomeni erihalduspiirkond: 2009. aasta aruanne

Sissejuhatus

Alates Aomeni üleandmisest Mandri-Hiinale kümme aastat tagasi on Euroopa Komisjon Aomeni erihalduspiirkonna majanduslikku ja poliitilist arengut tähelepanelikult jälginud, et täita 1999. aastal Euroopa Parlamendi ees võetud kohustust koostada kõnealuse arengu kohta iga-aastaseid aruandeid. Käesolev aruanne käsitleb 2009. aastat.

2009 oli Aomeni erihalduspiirkonna jaoks oluline aasta, sest Aomeni üleandmisest Mandri-Hiinale täitus kümme aastat. Edmund Ho asemel astus ametisse uus valitsusjuht. 2009. aasta septembris toimusid seadusandliku kogu valimised, mis juhatasid sisse selle uue nelja-aastase ametiaja. Enne seda jõuti Aomenis aga riikliku julgeoleku alaste õigusaktide vastuvõtmiseni.

Euroopa Komisjon tunnustab põhimõtte „üks riik, kaks süsteemi” rahuldavat rakendamist pärast üleandmist kooskõlas Aomeni erihalduspiirkonna põhiseadusega. Kokkuvõttes on põhiseaduse rakendamine pärast Mandri-Hiinale üleandmist toiminud Aomeni jaoks üldiselt hästi ning Aomeni elanike õigusi ja vabadusi on austatud.

Poliitiline areng

2009. aastal toimus esimene erihalduspiirkonna juhtide vahetumine pärast koloonia Hiinale tagasiandmist 1999. aastal. 26. juulil 2009 nimetati Aomeni endine sotsiaal- ja kultuuriminister Fernando Chui uueks valitsusjuhiks ametist lahkunud Edmund Ho asemele, kes oli juhtinud Aomeni valitsust alates selle Mandri-Hiinale üleandmisest. Dr Chui kandidatuuri toetas valitsusjuhi valimiskomitee 300 liikmest 282 ehk 94 %. Pärast valimisvõitu ütles Fernando Chui oma pöördumises, et ta võtab rahva muresid hoolega kuulda, juhib puhast valitsust ja parandab selle läbipaistvust ning samuti tagab õiglase ja eluterve konkurentsi hasartmängusektoris, mis on Aomeni majanduse selgrooks.

Euroopa Komisjoni president Barroso õnnitles Fernando Chuid ja soovis talle edu jõupingutustes tagada Aomeni stabiilsus ja heaolu. Samuti tänas Barroso Edmund Hod panuse eest Aomeni arengusse viimase kümne aasta jooksul ja Aomeni suhete tugevdamise eest Euroopa Liiduga.

20. septembril 2009 toimusid seadusandliku kogu valimised . Valimistel saavutati Aomeni valimiste ajaloos kõrgeim valimisaktiivsus 59,9 %. Seadusandlikus kogus on 29 kohta, millest 12 valitakse otse ja 17 kaudselt. Viimastest kümme esindavad funktsionaalseid valimisringkondi ja seitse nimetab ametisse valitsusjuht. Kokku osales otsestel valimisel 122 kandidaati 16 erakonnast. 12 otsestel valimistel võitnud kandidaadist kaheksa olid suurte kogemustega rahvaesindajad, kes on olnud seadusandlikus kogus mitu valimisaega, ülejäänud neli aga asusid seadusandlikusse kogusse tööle esmakordselt. Aomeni demokraatiat pooldavad poliitilised jõud võitsid kogus veel ühe koha, mis tõstis nende mandaadi kahelt kohalt kolmele. Euroopa Komisjon on seisukohal, et üldiselt viidi valimised läbi õiglasel ja korrapärasel viisil. Rekordiline valimisaktiivsus oli Aomeni poliitilist arengut iseloomustav positiivne näitaja ja märk kodanike teadlikkuse tõusust erihalduspiirkonnas. Euroopa Komisjonil on hea meel sellise arengu üle ja ta usub, et kodanike kasvav poliitiline küpsus on tugevaks aluseks suurema demokraatia suunas tehtavatele edusammudele Aomenis.

Aomeni erihalduspiirkond tähistas 20. detsembril 2009 kümnendat aastapäeva. Pidustustel osales ka Hiina president Hu Jintao. President Hu osales ka erihalduspiirkonna ajaloo kolmanda valitsuse tegevuse algust tähistaval tseremoonial. Oma kõnes kiitis President Hu erihalduspiirkonna saavutusi viimase kümne aasta jooksul ja väljendas veendumust, et uus valitsusjuht ja tema ametnikud suudavad Aomeni rahva ühendada ja juhtida teda erihalduspiirkonna jaoks helgema tuleviku ülesehitamisel.

Veel üks oluline poliitiline areng oli riikliku julgeoleku seaduse vastuvõtmine. Põhiseaduse artikkel 23 paneb erihalduspiirkonna valitsusele kohustuse võtta vastu seadus, mis käsitleb riigireetmist, riigist lahkulöömist, mässule õhutamist, valitsuse kukutamist ja riigisaladuste vargust. 40päevase avaliku arutelu järel esitati valitsuse riikliku julgeoleku seaduse eelnõu 5. jaanuaril 2009 seadusandlikule kogule. See võeti vastu seadusandliku kogu suure enamusega 25. veebruaril 2009 (vastu hääletasid ainult kaks demokraatiat pooldavat seadusandliku kogu liiget) ja jõustus 3. märtsil 2009. Hiina president Hu Jintao väljendas rahulolu riikliku julgeoleku seaduse vastuvõtmise üle territooriumi üleandmise kümnenda aastapäeva pidustustel. EL võtab uut riikliku julgeoleku seadust arvesse ja kordab, kui tähtis on Aomeni erihalduspiirkonna põhiseadusega tagatud põhiõiguste ja -vabaduste säilitamine.

2009. aastal leidis Aomen äramärkimist ÜRO rassilise diskrimineerimise likvideerimise komitee 75. istungjärgul. Komitee tunnustas inimkaubanduse vastase võitluse seaduse ning põgeniku staatuse tunnustamist ja kaotamist reguleeriva õigusraamistiku vastuvõtmist Aomenis. Komitee väljendas ka muret, et inimkaubandus on erihalduspiirkonnas endiselt tõsine probleem, pidades silmas, et ohvriteks on sageli naised ja lapsed, kes ei ole kodanikud või kes kuuluvad etnilistesse vähemustesse. Komitee soovitas tugevdada asjakohaseid meetmeid inimkaubanduse vältimiseks, selle vastu võitlemiseks ja selle karistamiseks, eriti kui ohvriteks on mittekodanikud. Samuti väljendas komitee muret, et erihalduspiirkonna sisserändajatest töötajad on sotsiaalhoolekandesüsteemist välja jäetud, ja soovitas muuta asjaomaseid õigusakte, et laiendada sotsiaalhoolekande hüvesid kõigile töötajatele. Euroopa Komisjon märkis ka murega, et aasta jooksul suurenes selliste intsidentide arv, kus Aomeni sisserändeametnikud ei lubanud Hongkongi ajakirjanikel, õppejõududel ja aktivistidel avaliku julgeoleku kaalutlustel erihalduspiirkonda siseneda.

Majandusareng

Hasartmängu monopoli liberaliseerimise järel 2002. aastal on Aomenist saanud maailma suurim kasiinoturg. Majandusharu kasvule aitasid kaasa külastajad Mandri-Hiinast ning uute kasiinooperaatorite märkimisväärsed investeeringud erihalduspiirkonda. Aomeni SKP näitajad on viimase aastakümne jooksul peaaegu kolmekordistunud. Ometi tegi erihalduspiirkonna majandus ülemaailmse finantskriisi ja mängutööstuse ülemäärast kasvu piirava valitsuse poliitika tulemusel 2009. aastal läbi esimese languse. Kuigi Aomeni majandus suutis kriisile vastu pidada, on see jäänud liigselt sõltuvaks hasartmängutööstusest ja sissetulekute vahe on veelgi suurenenud.

2009. aastal jätkas Hiina Mandri-Hiina elanikele lubatud Aomeni külastuste arvu piiramist eesmärgiga vähendada hasartmängureise. 2009. aastal moodustasid Hiinast saabunud külastajad Aomeni külastanud inimeste koguarvust 50,5 % ja Hiina on ka suurim turismi lähteriik. Kõnelustel Mandri-Hiinast pärit külastajatele seatud viisapiirangutel on olnud kohalikule majandusele kaugelt suurem mõju kui ülemaailmsel finantskriisil. Majanduslanguse mõju vähendamiseks tuli Aomeni erihalduspiirkonna valitsus välja mitme algatusega tööstuse aitamiseks ja elanikele toe pakkumiseks; näiteks anti ühekordne toetussumma kõigile kodanikele, suurendati investeeringuid avaliku sektori ehitustöödesse ja infrastruktuuri, nähti ette 100 miljoni pataaka (9 miljoni euro) suurune toetuskava turismiga seotud majandusharude toetamiseks ning väikeste ja keskmise suurusega ettevõtete (VKEd) laenutagatiskava, et toetada neid nõrgemas ettevõtluskeskkonnas toimetulekul. Ülemaailmse finantskriisi mõju maailma suurimale hasartmänguturule oli kõige tuntavam Ameerika Ühendriikide kasiinooperaatorite rahalises seisus. Mõned nende kasiinotööstuse laienemisprojektid aeglustusid või peatati.

Siiski taastus Amoni majandus selle tulemusel, et külastajate arv suurenes ja mängutööstuse 2009. aasta viimase kvartali tulud olid korralikud. Esimesed kolm kvartalit kestnud languse järel põrkas külastajate koguarv neljandas kvartali 5 %. Hasartmängutulud tõusid 9,4 % võrra ning selle tulemusel saavutasid 2009. aasta kogutulud rekordtaseme 119 miljardit pataakat (10,7 miljardit eurot). Tänu Aasias vaatamata finantskriisile saadaolevale likviidsusele õnnestus Aomeni kasiinooperaatoritel leida uusi rahastamisallikaid, noteerides oma kasiinoettevõtted Hongkongi börsil, mis võimaldas neil osa võlast tagasi maksta ja jätkata tööd peatatud projektidega. Kasiinode arv kasvas seetõttu 31 kasiinost 2008. aastal 33 kasiinoni 2009. aastal.

Aomeni SKP langes 2009. aasta esimesel poolaastal kahekohalise protsendi võrra, kuid asus esimese poolaasta lõpupoole uuesti tõusuteele. SKP reaalkasv ulatus 2009. aastal kokkuvõttes 1,3 %-ni. Neljanda kvartali jooksul kasv hoogustus. Majanduse elavnemise tõid peamiselt kaasa eksport ja hasartmänguteenused. Tööpuuduse määr püsis 2009. aastal stabiilsena 3,6 % juures. Inflatsioonisurve vähenes inflatsioonimäära kiire langusega 8,6 %-st 2008. aastal 1 %-ni 2009. aastal. Välismajanduses oli kaupade eksport ülemereturgude vähese nõudluse tõttu väga nõrk. Kaupade eksport kukkus 52 % ja import langes 14 %, mistõttu suurenes kaubandusbilansi puudujääk rohkem kui 29 miljardi pataakani (2,6 miljardi euroni).

Aomeni ametlik statistika näitab, et EL on Hiina järel Aomeni suuruselt teine importija, kelle arvele langeb 21 % impordist. Samuti oli EL Aomeni jaoks suuruselt neljas eksporditurg, mille arvele langes 8,2 % Aomeni koguekspordist. Eurostati andmetel kukkus ELi import Aomenist 2009. aastal 54 %, st 107 miljoni euro võrra, samal ajal kui eksport Aomeni langes 9 %, st 200 miljoni euro tasemele, mis andis kaubandusbilansi ülejäägiks 93 miljonit eurot Suurimad EList Aomeni eksporditavate toodete kategooriad olid transpordiseadmed, masinad ja elektriseadmed ning toiduained.

Aomen jätkas 2009. aastal oma majanduse järkjärgulist Mandri-Hiinaga integreerimist, mis on tema majanduse pikaajalise arenguperspektiivi seisukohast keskse tähtsusega. 2009. aasta mais kirjutati alla Aomeni ja Hiina vahelise tihedama majanduspartnerluse kokkuleppe (CEPA) kuuendale lisale. CEPA on andnud platvormi kahe majanduse integreerimiseks ja kokkulepe annab Aomeni ettevõtetele laiemad võimalused Hiinas ettevõtlusega tegelemiseks. Lisaks sellele on Aomen pidanud oluliseks panustada aktiivselt Pärlijõe suudmeala pikaajalisse arengukavasse. Aomeni, Guangdongi ja Hongkongi valitsused on alustanud uuringuid ja infrastruktuuriprojekte, et ühendada need kolm suudmealas asuvat linna „ühetunnise linnadevahelise ringteega“, et võimaldada transporti ükskõik millise kahe sellele jääva koha vahel.

Lisaks sellele laiendas Hiina soodsaid meetmeid, et aidata kaasa Aomeni majanduskasvule ja arengule, mille näideteks on krundi rentimine Aomeni külje all paikneval saarel (Hengqin) Aomeni ülikooli laiendamiseks ning Aomeni maaparanduskava heakskiitmine. Hiina on rentinud Hengqinil paikneva krundi Aomenile 1,2 miljardi pataaka (108 miljoni euro) suuruse kogusumma eest kuni 19. detsembrini 2049. See uus piirkond jääb Aomeni jurisdiktsiooni. Aomeni erihalduspiirkonna valitsus loodab, et tema geograafilise jurisdiktsiooni selline laienemine võimaldab Aomenil mitmekesistada teenustesektorit sellistesse valdkondadesse nagu haridus, kultuur, meelelahutus ja sport.

Regionaalpoliitika valdkonnas seisab Aomen vastamisi suurenenud konkurentsiga, mida pakuvad teised Aasia linnad, mis on samuti seadnud eesmärgiks kasiinoärisse siseneda. Taiwani ja Mandri-Hiina vaheliste otselendude alustamine üle Taiwani väina kujutab endast teatavat probleemi Aomeni tsiviillennundussektorile, sest Aomen oli paljude aastate vältel Taiwani ja Mandri-Hiina vaheliste lendude transiitkeskuseks. Seda silmas pidades tegi uus valitsusjuht Fernando Chui ametisseastumise avakõnes 22. detsembril 2009 ettepaneku tihendada sidemeid ja koostööd Taiwaniga, et suurendada Aomeni rolli teenustekeskusena. Samuti märkis ta, et Aomen jätkab majanduse mitmekesistamiseks tehtavaid jõupingutusi, sisenedes uutesse valdkondadesse, nagu kultuur, haridus ning kohtumiste, algatuste, konverentside ja messide majandusharu, ning tugevdades sidemeid Portugali keelt kõnelevate riikide ja Euroopa Liiduga. Samuti on Aomeni erihalduspiirkonna valitsus algatanud hulga meetmeid väljaspool hasartmängutööstust tegutsevate VKEde tegevuse ja arengu toetamiseks. Euroopa Komisjon peab positiivseks, et Aomen teeb majanduse mitmekesistamiseks jõupingutusi, mis tulevad talle pikaajalise stabiilsuse huvides kasuks.

ELi ja Aomeni koostöö

Euroopa Liidu suhted Aomeni tuginevad ühistele väärtustele, Euroopa pärandile ja ühistele huvidele sellistes valdkondades nagu majandus, keskkond, haridus ja kultuur. Suhteid on arendatud 1992. aastal ELi ja Aomeni vahel sõlmitud kaubandus- ja koostöölepingu raames. ELi ja Aomeni ühiskomitee 2009. aasta kohtumine (selline kohtumine toimub kõnealuse raamlepingu raames igal aastal) toimus 2009. aasta veebruaris Aomenis ja rõhutas asjaolu, et Aomen on ELi jaoks jätkuvalt väga oluline partner.

Kõnealusel kohtumisel jagati vaateid ülemaailmse finantskriisi mõjude, protektsionismi esilekerkimise ja kliimamuutuse strateegiate kohta. Samuti jõuti kokkuleppele, et koos tehakse tööd selle nimel, et hoida ELi ja Aomeni majandused avatuna ja tõhustada koostööd. Samuti oli kahepoolsetel kõnelustel teemaks mitmepoolse kaubandussüsteemi tugevdamine, intellektuaalomandi õiguste kaitse tugevdamine, Aomeni riigihankemenetluste ajakohastamine, kahepoolsete suhete tunnustamine dumpinguvastastes uurimistes ning ELi ja Aomeni tagasivõtulepingu rahuldav täitmine.

Kõnealuses kahepoolses koostöös juhindutakse Euroopa Komisjoni teatisest „Euroopa Liidu, Hongkongi ja Aomeni koostöövõimalused aastateks 2007–2013“. Selles seatakse hulk kaugeleulatuvaid eesmärke ELi ja Aomeni suhete edasiarendamiseks koostöö laiendamise kaudu. Hongkongile ja Aomenile suunatud ELi äriteabeprogrammi (EUBIP) algatamine Aomenis veebruaris on osutunud väga kasulikuks vahendiks teadmiste jagamise ja vastastikuse mõistmise edendamisel Aomeni ja Euroopa Liidu vahel.

Konsortsium, kuhu kuuluvad Euroopa Kaubanduskoda Hongkongis, Aomeni Kaubanduse ja Investeeringute Edendamise Instituut ja Aomeni Euroopa Uuringute Instituut, on EUBIPi kaudu tihedas partnerluses ELi liikmesriikide kaubanduskodade ja asjaomaste ettevõtlus- ja tööstusühendustega edukalt rakendanud arvukalt meetmeid. Eriti Aomeni puhul on ELi osalemine koos liikmesriikide ja Euroopa ettevõtjatega Euroopa ühises paviljonis ja koos esinejatega suurendanud Euroopa Liidu nähtavust Aomenis ning andnud olulise panuse sellistesse foorumitesse nagu aprillis toimunud Aomeni Rahvusvaheline Keskkonnakoostöö Foorum (MIECF) ja 2009. aasta oktoobris toimunud Aomeni Rahvusvaheline Mess (MIF). Märkimist väärib siin ka Euroopa Liidu kemikaalimäärust (REACH) käsitlenud seminar, kus teadmisi jagasid Euroopa Kemikaaliameti asjatundjad ja mida toetas Aomeni Kaubanduse ja Investeeringute Edendamise Instituut.

Keskkond on Aomeni erihalduspiirkonna valitsuse jaoks oluline probleemne teema ja valdkond, milles toimub tihe koostöö. Euroopa Komisjonil on hea meel Aomeni erihalduspiirkonna valitsuse jõupingutuste üle juhtida rahvusvaheliste keskkonnakoostöö foorumite ja messide nagu MIECF korraldamist, et edendada rahvusvahelist teadlikkust keskkonnakaitsest Aomenis. Erihalduspiirkond on väga aktiivselt edendanud valitsusasutuste ja kodanikuühiskonna esindajate vahetusi ning on suurendanud ka jõupingutusi teadlikkuse suurendamiseks keskkonnakaitsest ja õhutanud ettevõtteid kasutama energiatõhusaid keskkonnasäästlikke tooteid.

ELi ja Aomeni vaheline koostöö laienes 2009. aastal mitmes valdkonnas. Pärast sarnase projekti lõpuleviimist 2007. aastal kirjutasid Euroopa Komisjon ja Aomen detsembris alla ELi ja Aomeni vahelisele õigusvaldkonna koostöölepingule, et tugevdada Aomeni õigussüsteemi ja avalikku haldust ning parandada juriidilisi ja kohtute ekspertteadmisi. Õigusriik, hea valitsemistava ning põhiõiguste ja -vabaduste austamine on lahutamatult seotud Aomeni elanike kõrgel tasemel teadlikkusega õigussüsteemist ning hea väljaõppega kohtunike ja juristide olemasoluga.

2009. aastal jätkusid Euroopa ja Aomeni kõrgemate ametnike kontaktid, mille eesmärk oli uurida koostöövõimalusi tsiviillennunduse valdkonnas. Aomen on kinnitanud, et ta valib horisontaalse lennunduslepingu, millega ajakohastatakse igat ELi liikmesriikidega sõlmitud 15 kehtivat kahepoolset lepingut, et kaasata neisse ühenduse määramissäte. Kuna Aomenil oma õhuruum puudub, siis kinnitas ta, et ta on juba saanud Hiinalt nõusoleku horisontaalse lepingu sõlmimiseks Euroopa Liiduga. Euroopa Komisjon hindab edasisi edusamme eesmärgiga jõuda horisontaalse lepingu üle peetavate läbirääkimistega lõpule 2010. aastal.

2009. aastal jätkusid Euroopa Komisjoni ja Aomeni kõrgemate ametnike kõnelused, mille eesmärk oli uurida koostöövõimalusi hoiuste maksustamise valdkonnas. Euroopa Komisjon avaldab tunnustust Aomeni võetud kohustusele rakendada OECD standardit seoses maksuteabe vahetamisega jurisdiktsioonide vahel, mis on esimeseks ja osaliseks sammuks selles suunas. Sel eesmärgil võttis Aomen vastu maksuküsimustes toimuvat teabevahetust käsitleva seaduse, mis jõustus 15. septembril 2009. Dialoogi võimalike täiendavate meetmete üle, mis oleksid hoiuste direktiivi omadega tõepoolest samaväärsed, jätkatakse 2010. aastal.

2009. aastal suurenesid ka inimestevahelised kontaktid Euroopa ja Aomeni vahel. Aomen osales 2009. aastal aktiivselt Erasmus Mundus programmis, laiendades Euroopa ja Aomeni ülikoolide ja üliõpilaste vahelisi kontakte ning süvendades üksteise vastastikust mõistmist. EL on ka toetanud Jean Monnet’ õppetooli Aomeni ülikoolis, osaledes edukatel Jean Monnet’ konverentsidel, mida peeti kogu aasta vältel. Koostööd on kavas veelgi tugevdada, pidades silmas jaanuaris Aomeni valitsusega sõlmitud protokolli, mille alusel korraldatakse terve rida koolitusi umbes 100 Aomeni konverentsitõlgi koolitamiseks järgmise nelja aasta jooksul.

Tulevikuväljavaated

Tuginedes pärast võimu üleandmist edukalt ülesehitatud õiguspärasusele, algab Aomeni jaoks 2010. aastal uue seadusandliku kogu juhtimise all uus ajajärk. Aomen jagab Euroopaga väärtuslikku pärandit ja ühiseid väärtusi, nagu avatus ja sallivus. Selles uues etapis jätkab EL Aomeni valitsuse ja rahvaga tihedate sidemete hoidmist, et tugevdada olemasolevaid suhteid. Euroopa Komisjon jätkab põhimõtte „üks riik, kaks süsteemi” rakendamise toetamist Aomeni erihalduspiirkonnas ning sel eesmärgil poliitilise, institutsioonilise, majandusliku ja sotsiaalse arengu jälgimist erihalduspiirkonnas.

Euroopa Komisjon soovib väga näha edasiminekut kahepoolses dialoogis selliste küsimuste üle nagu tsiviillennundus ja hoiuste maksustamine. 2010. aastal sooviks Euroopa Komisjon samuti tõhustada kogemustevahetust teadusasutuste vahel ja kultuurivaldkonnas ning kutsuda Aomeni üles osalema ELi kogu maailmas rahastatavates programmides nagu Erasmus Mundus, mis on eriti kasulikud just väikestele riikidele ja territooriumidele nagu Aomen.